SELETUSKIRI

1. Ettepaneku taustEttepaneku põhjused ja eesmärgid

Ühelt poolt Euroopa Ühenduse ja selle liikmesriikide ning teiselt poolt Ameerika Ühendriikide vaheline lennutranspordileping (edaspidi „ELi-USA lennutranspordileping“) sõlmiti 25. ja 30. aprillil 2007 ning seda muudeti 24. juuni 2010. aasta protokolliga. ELi-USA lennutranspordilepingut on ajutiselt kohaldatud alates 30. märtsist 2008. Lennutranspordilepingu muutmise protokolli on ajutiselt kohaldatud alates 24. juunist 2010.

ELi-USA lennutranspordilepingu artikli 18 lõikes 5 kinnitatakse mõlema lepinguosalise eesmärki tuua võimalikult suurt kasu tarbijatele, lennuettevõtjatele, töötajatele ja üldsusele mõlemal pool Atlandi ookeani, laiendades käesolevat lepingut nii, et see hõlmaks kolmandaid riike. Lisaks nähakse ELi-USA lennutranspordilepingu artikli 18 lõikega 5 ette, et kõnealuse lepingu artikli 18 lõike 1 alusel loodud ühiskomitee töötaks välja ettepaneku, milles käsitletakse tingimusi ja menetlusi, sealhulgas kõnealuse lepingu vajalikke muudatusi, mida kolmandad riigid peavad käesoleva lepinguga ühinemiseks täitma. Norra ja Island esitasid 2007. aastal ametliku taotluse ühineda ELi-USA lennutranspordilepinguga. Ühiskomitee koostas 16. novembri 2010. aasta koosolekul vastavalt ELi-USA lennutranspordilepingu artikli 18 lõikele 5 ettepaneku Islandi ja Norra ühinemiseks ELi-USA lennutranspordilepinguga. Seoses sellega koostati ühinemisleping (edaspidi „ühinemisleping“) ja kõrvalleping, milles käsitletakse liidu, Norra ja Islandi vahelisi sisemeetmeid (edaspidi „kõrvalleping“). Ühinemislepingu sätetega laiendatakse ELi-USA lennutranspordilepingu kohaldamisala mutatis mutandis Norrale ja Islandile. Norra ja Island on Euroopa ühise lennunduspiirkonna lahutamatu osa ning kõnealused lepingud tagavad tervikliku õigusraamistiku lendudele ELi ühtse lennundusturu, kaasa arvatud Island ja Norra, ning USA vahel. Lepingu eesmärk on luua ärilisi hüvesid ELi lennuettevõtjatele ja tarbijatele ning tagada ELi-USA lennutranspordilepingu kooskõla Skandinaavia ühise lennutranspordipoliitikaga. Samas tagatakse kõnealuse ettepanekuga, et ELi-USA lennutranspordileping jääb endiselt kahepoolseks.

Komisjon võttis 2. mail 2011 vastu ettepaneku nõukogu otsuse kohta, millest käsitletakse ühinemislepingu ja kõrvallepingu allkirjastamist ja ajutist kohaldamist (KOM(2011) 239 (lõplik)).

Nõukogu võttis 16. juunil 2011 koos nõukogus kokku tulnud liikmesriikidega ühe õigusaktina vastu otsuse ühinemislepingu ja kõrvallepingu liidu nimel allkirjastamise ning ajutise kohaldamise kohta (otsus 2011/708/EL). Otsuse artikliga 3 on ette nähtud nii ühinemislepingu kui ka kõrvallepingu ajutine kohaldamine alates nende allkirjastamisest 21. juunil 2011. Kõnealust kaht lepingut kohaldatakse alates sellest kuupäevast ajutiselt ja täielikult.

Euroopa Kohus tegi 28. aprillil 2015 kohtuasjas C-28/12 komisjon vs. nõukogu otsuse, millega tühistati nõukogu otsus 2011/708/EL, kuid loeti selle tagajärjed kehtivaks kuni ajani, mil jõustub kõnealuse kohtuotsuse kuulutamisest mõistliku aja jooksul uus otsus, mille nõukogu võtab vastu ELi toimimise lepingu artikli 218 lõigete 5 ja 8 alusel. Kohus märkis, et vaidlustatud otsus võeti vastu menetluses, mis vahet tegemata sisaldab nõukogu enda otsustusprotsessi elemente ja valitsustevahelise iseloomuga elemente (põhjendus 51). Kohus oli seisukohal, et sel põhjusel ei ole vaidlustatud otsus kooskõlas ELi toimimise lepingu artikli 218 lõigetega 2, 5 ja 8 ning seetõttu ka ELi lepingu artikli 13 lõikega 2 (põhjendus 53).

Kuna komisjoni algne ettepanek (KOM(2011) 239 (lõplik)) võeti vastu täielikus kooskõlas ELi toimimise lepingu artikli 218 lõigetega 2, 5 ja 8, peab komisjon otstarbekaks oma ettepanekut ajakohastada.Üldine taust

ELi-USA lennutranspordilepinguga on kõrvaldatud kõik ärilised takistused ELi iga punkti ja USA iga punkti vahelistele lendudele. Lisaks andis USA nn seitsmenda vabaduse liiklusõigused ELi lennuettevõtjatele lennuühenduse pidamiseks Euroopa ühisesse lennunduspiirkonda kuuluvate ELi väliste riikide, nt Norra ja Island, ning USA vahel. Euroopa ühisel lennunduspiirkonnal ei ole aga välispoliitilist mõõdet ning seetõttu puudub ELi lennuettevõtjatel praegu õigus pidada lennuühendust Norra ja Islandi ning kolmandate riikide vahel. Samuti puudub Norra ja Islandi lennuettevõtjatel praegu õigus pidada lennuühendust ELi ja USA vahel.

ELi-USA lennutranspordilepinguga on loodud kõikidele ELi lennuettevõtjatele ühtsed tingimused turulepääsuks ning kehtestatud uued kokkulepped õigusloomet käsitleva koostöö suhtes ELi ja USA vahel valdkondades, mis on olulised transatlantiliste lennuteenuste ohutuks, turvaliseks ja tõhusaks osutamiseks. Norra ja Island on vastu võtnud ELi täieliku õigustiku lennunduspoliitika alal. Mõlema kõnealuse riigi lisamisega ELi-USA lennutranspordilepingu kohaldamisalasse tagatakse seega, et kõik Euroopa lennuettevõtjad, kes kohaldavad ELi õigustikku, osutavad transatlantilisi lennuteenuseid ühtlustatud raamistiku alusel.

Islandi ja Norra liitumine ELi-USA lennutranspordilepinguga võib luua pretsedendi Islandi ja Norra liitumiseks ELi muude lennunduslepingutega, nt Euroopa-Vahemere lennundusleping Marokoga.

Kooskõla Euroopa Liidu muude tegevuspõhimõtete ja eesmärkidega

ELi-USA lennutranspordilepinguga nähakse sõnaselgelt ette eesmärk, mida soovitakse saavutada kõnealuse lepingu laiendamisega kolmandatele riikidele ning sellega ei anta välispoliitilist mõõdet Euroopa Majanduspiirkonna lepingule. Leping on kooskõlas ELi üldise poliitikaga Islandi ja Norra suhtes.

Täiendavad selgitused

Käesolevas muudetud ettepanekus ei käsitleta elemente, mis on seotud järgmisega: i) konsulteerimine huvitatud isikutega ja mõju hindamine; ii) õiguslik külg; iii) mõju eelarvele, mida on üksikasjalikult kirjeldatud komisjoni algses ettepanekus (KOM(2011) 239 (lõplik)).

2011/0103 (NLE)

Muudetud ettepanek:

NÕUKOGU OTSUS,

milles käsitletakse ühelt poolt Ameerika Ühendriikide, teiselt poolt Euroopa Liidu ja selle liikmesriikide, kolmandalt poolt Islandi ning neljandalt poolt Norra Kuningriigi vahelise lennutranspordilepingu allkirjastamist ja ajutist kohaldamist ning

ühelt poolt Euroopa Liidu ja selle liikmesriikide, teiselt poolt Islandi ning kolmandalt poolt Norra Kuningriigi vahelise kõrvallepingu allkirjastamist ja ajutist kohaldamist seoses ühelt poolt Ameerika Ühendriikide, teiselt poolt Euroopa Liidu ja selle liikmesriikide, kolmandalt poolt Islandi ning neljandalt poolt Norra Kuningriigi vahelise lennutranspordilepingu kohaldamisega